Margrete Auken (SF), 2000-04-13:
Det er ret underholdende, det her.
Jeg forestiller mig, at vi kunne få samme problemer med f.eks. cykelmedtagning i tog.
Jeg ved, det er noget, som hr. Brian Mikkelsen er glad for at vi kunne få. Og det dér med, at børn kan køre gratis med, op til de er 10 år, med forældrene, går jeg ud fra er noget, hr. Brian Mikkelsen er glad for. Der er en masse gode ting, og jeg spørger egentlig - og sådan har vi andre det da, at hvis vi har lejlighed til at være med til at støtte, at de penge, selv om man i øvrigt ikke kan lide den måde, de bliver taget på, bliver brugt til noget fornuftigt, så er det da bedre, end hvis de bliver brugt til noget skrækkeligt.
Og jeg går i øvrigt ud fra - men det er jo en anden diskussion, som hørte hjemme i en finanslovdebat for ikke så forfærdelig lang tid siden - at hverken Venstre eller De Konservative, når det kommer til stykket, vil sende alle pengene tilbage igen, hvis de kunne få lejlighed til det.
Det tror jeg heller ikke.
Så vil jeg bare lige sige, at jeg som en af medstøtterne til de her forslag vil takke for opbakningen, som helt klart var mere indsigtsfuld fra den konservative ordfører end fra Venstres, hvor Venstres ordfører tydeligvis ikke havde sat sig grundigt ind i, hvad det drejer sig om, osv.
Men det er der også tilgivelse for her i verden.
Man kan ikke nå alt.
Og jeg har prøvet selv at stå dér og ikke været godt nok inde i en sag; det synes jeg ikke vi skal trampe mere i. Så vil jeg lige sige, at det er noget af det, vi virkelig er stolte af i SF.
Vi var meget aktive for at få den her Ringbane igennem og betragter det som en af vores meget gedigne sejre.
Det er en styrkelse.
Den kunne laves på fornuftig vis, og den åbner også for, at den kan forbedres hele tiden.
Altså når det bliver muligt, kan man sørge for også at udbygge den og gøre den bedre. For den har da skavanker, fordi de her penge er for få.
Det er de, og det vil sige, at vi kan komme i den situation, håber jeg, at vi på et eller andet tidspunkt får bedre finansiering end nu, så vi kan komme til at gøre nogle af stationerne bedre, og også gøre noget ved den diskussion, der har været om park and ride.
Jeg vil sige, at jeg selv er meget fanatisk tilhænger af park and ride, men jeg læste faktisk forleden dag i »Ingeniøren« en artikel, som NOAH havde sendt ind, med nogle argumenter, jeg ikke rigtig havde været opmærksom på før.
Altså dels, hvor jamrende dyrt det er, og det er jamrende dyrt, altså noget med fra 25.000 kr. til 100.000 kr. pr. plads, og dels, at hvis man skulle få det dér antal bilister til at flytte over, som man drømmer om, så er det noget med 60 fodboldbaner eller noget i den retning, man skulle lave arealmæssigt - det er også meget - plus at de ikke bliver brugt, viser erfaringer fra udlandet, hvis de ligger midt på turen.
Jeg ved ikke, om det er rigtigt, men det var i hvert fald argumenter, der gjorde heftigt indtryk, og det vil sige, at hvis de skulle lykkes, så skulle de jo kobles med en meget restriktiv parkeringspolitik i hvert fald, så man ikke kan komme af med bilen på anden vis.
Det er jo også en af de muligheder, vi kunne arbejde videre med, men jeg synes, det er noget af det, vi næppe når i forbindelse med loven nu, for det er ikke her, park and ride-anlæggene skal diskuteres igennem.
Men noget, vi i den videre planlægning for den kollektive trafiks anvendelighed i København skal se på, er, hvordan vi laver de muligheder her så gode, at de bliver en indlysende valgmulighed for bilisterne, så de ikke skal sidde og have det ondt på de dér overproppede motorveje, som jeg er enig med hr. Brian Mikkelsen i er proppede.
Jeg vil bare lige minde om, at da vi udvidede den dér Helsingørmotorvej, så gik der - hvor lang tid gik der, før den var fuld igen?
Og hvis vi udvider en gang til, så vil det jo gå på samme måde.
Det er da erfaringen i hele verden, at vi gør proppen og hyggen større.
Man kan sidde og vinke til de andre, der så også sidder dér og klarer deres kontorhold i bilen, fordi de sidder fast.
Nu har vi gjort noget ved, at de ikke må sidde og snakke direkte i telefon, men meget andet kan jo klares, mens man sidder fast, og de, der har tålmodighed og tid til det - og det må jo være folk, der har meget tid - vil selvfølgelig få rig lejlighed til det nu.
Jeg tror ikke, vi hjælper dem ved at udvide motorvejen, for der er altså for mange, der synes, det er skægt at sidde fast dér.
Jeg tror, hvis vi skal hjælpe de folk, der virkelig har travlt, så skal vi lave - det sagde hr. Brian Mikkelsen jo også - god, velfungerende kollektiv trafik, og dér er tværruterne, bl.a. også en, der kommer uden om Boulevardbanen, en stor fordel.
Så vil jeg lige sige til sidst, at der er jo en del, der har henvendt sig til os, fordi de er utilfredse med det ene og det andet og det tredje, og der har været forhandlinger helt frem til målstregen om, hvordan stationerne skulle være, hvorhenne osv.
Og vi er jo altså selvfølgelig gået ind nu og har lavet et forlig, som SF står ved ned til sidste komma.
Men jeg synes ikke, det gør noget, at vi snakker med hinanden og lytter til de indvendinger, der eventuelt måtte komme fra folk, for der kan være ting, der er relevante at være opmærksom på.
Så det, jeg da sådan også lige vil opfordre forligspartierne til her, er, at vi lytter med videre i den diskussion, der er.
Og skulle der komme relevante indvendinger og geniale ideer, og kunne vi blive enige om dem, så synes jeg godt, vi kan tage det med ind i det.
Men vi har lidt travlt, for vi skal have det her i gang